L'Ajuntament tanca el pressupost de 2024 amb un superàvit de més de 4 milions d'euros
02 de abril de 2025

• El romanent de tresoreria dels comptes municipals, el 31 de desembre, ascendeix a prop de 22 milions d’euros.

L'Ajuntament de l'Eliana ha tancat l'exercici 2024 amb un balanç positiu, ja que ha aconseguit un superàvit de 4.039.424,72 euros, segons es desprén de la liquidació del pressupost municipal presentada en el ple ordinari del mes de març. A més, els comptes municipals reflecteixen un romanent de tresoreria de 21.923.781,50 euros, dels quals 7.493.552,81 euros podran destinar-se a despeses generals.

L'alcalde, Salva Torrent, ha destacat que aquests resultats confirmen “una gestió eficient dels recursos, garantint liquiditat per a continuar impulsant serveis i polítiques que milloren la qualitat de vida dels veïns i veïnes del municipi”.

D'altra banda, l'Ajuntament manté el seu compromís amb el pagament puntual a proveïdors, registrant un període mitjà de pagament de 17,98 dies, molt per davall del límit de 30 dies establit per la Llei de Morositat.

Amb aquestes xifres, l'Eliana consolida la seua estabilitat financera i assegura el compliment dels seus compromisos econòmics i la seua capacitat per a continuar invertint en el benestar de la ciutadania.